# Forskningsstipend innen nevrologi 2020

## Formål

Det har til formål å fremme norsk forskning innenfor området nevrologi. Forskningsstipendiet er finansiert av Novartis Norge.

Støtte kan gis som hel- eller delfinansiering av forskningsprosjekter innen et bredt nevrologisk forskningsfelt

Beslutning om hvem som tildeles prisen tas av en komité utnevnt av styret i Norsk nevrologisk forening (NFF). Stipendbeløpet kan fordeles på ett eller flere prosjekter.

Støtte kan **ikke** gis til forskning på legemidler (klinisk medikamentell forskning).

Forskningsstipendet består av et stipend og et særskilt diplom.

For 2020 er stipendbeløpet på inntil 250 000 kroner.

Det samlede stipendbeløp (inkludert fra andre firmaer) kan ikke bli større enn beløpet som prosjektet søker støtte for.

Stipendet deles ut under Nevrodagene i Oslo 9.-13. mars 2020

## Krav til søker og søknad

Forskningsstipendet kan tildeles forskere eller leger/sykepleiere som er ansatte ved universitetene eller helseforetakene. Prosjektansvarlig institusjon defineres som søker. Administrativt ansvarlig er en ansatt ved prosjektansvarlig institusjon. Administrativt ansvarlig må ha godkjent søknaden om midler før innsending, og ivaretar det administrative ansvaret ved tildeling av stipendet. Personen som er prosjektleder vil få tildelt diplomet.

Søknaden skal utformes som **ett PDF-dokument** og inneholde søknadsbrev, fulgt av prosjektbeskrivelse inkludert referanser og budsjett, CV for søker og evt. veileder/mentor (prosjektleder) med publikasjonsliste for de siste 5 år og godkjennelse fra administrativt ansvarlig ved institusjonen om at midler kan søkes. Ufullstendige søknader kan avvises av komiteen.

Det forutsettes at nødvendige tillatelser fra offentlige myndigheter, f.eks. REK og personvernombud foreligger der det er aktuelt.

Søknaden kan skrives på norsk eller engelsk. Søknaden sendes komiteen i henhold til kontaktopplysninger og tidsfrister oppgitt i utlysningen.

## Kriterier for tildeling

Kriterier som skal legges til grunn for tildeling er selve prosjektets vitenskapelig verdi, mulighet for gjennomførelse og kandidat/søkers kvalifikasjoner.

## Bruk av stipendet

Midlene kan kun brukes til de formål som er anført i søknaden. Dersom midlene ikke har blitt brukt i henhold til søknaden og kontrakten, kan tilbakebetaling kreves. Midlene kan ikke brukes til deltakelse på kongresser. Stipend kan heller ikke gis til prosjekter som innebærer klinisk medikamentell forskning, dvs. forskning på legemidler.

## Rapportering og offentliggjøring

En rapport om resultater samt avvik fra opprinnelig søknad må sendes inn av prosjektleder til NNF.

Norsk nevrologisk forening vil offentliggjøre komitémedlemmer.